એન.એસ.જીનું છોગુ ન મળે એમાં દેશની આબરુ નથી જતી પણ ડેલ્ટા મેઘવાલ નામની દલિત વિદ્યાર્થીની લાશ ફેફસામાં એક બુંદ પાણી વગર ટાંકીમાંથી મળી આવે એમાં જાય છે. બસ્તરની 21 વર્ષની આદિવાસી છોકરી મડકમ હિંડમેની લાશને હાઈકોર્ટની દરમિયાનગીરીથી બહાર ખોદી કાઢવી પડે એમાં જાય છે. પારુલ યુનિવર્સિટીનાં બળાત્કારકાંડમાં જાય છે. દહેજ ન આપી શકવાને કારણે છોકરીનાં સાસરિયા એના શરીરે ગંદી ગાળોનાં છૂંદણા છુંદાવી દે અને કપાળે મેરા બાપ ચોર હૈ એવી ફિલ્મી લાઈન લખાવી દે એમાં દેશની આબરુ ચોક્કસ જાય છે. દેશમાં દર કલાકે છેડતી, અપહરણ, બળાત્કાર, સામૂહિક બળાત્કાર, કૌટુંબિક હિંસા, અપમૃત્યુ, દહેજ, એસિડ એટેક વગેરે સહિત 26 બનાવો નોંધાય છે એ આપણી અસલી સમસ્યા છે.